user
Cabdi raxmaan daakhil .


assistant
9) Cabdi raxmaan Bin Mucaawiya Bin Haashim Bin Cabdi malik ( Cabdi raxmaan daakhil ), wuxuu ka mid ahaa dadkii reer Banii ummaya ee ka haray xasuuqii ay u gaysteen cabbaasiyiintu markay xukunka kala wareegeen Banii ummaya, cabdi raxmaan daakhil wuxuu usoo cararay  magaalada Qayrawaan ee ka tirsan wadanka Tuunis, markuu imaanayay magaalada Qayrawaan wuxuu jirey 19 sano, wuxuuna arkay in ay ka jirto wadamada lays ku yiraahdo (North Africa), kacdoon lagaga soo horjeedo nin markaas ka talinaayay oo la yiraahdo ( Cabdi Raxmaan Xabiib) wuxuuna ahaa nin cadaawad weyn u haya Banii ummaya, Cabddi Raxaman Daakhil  wuxuu isku dayay inuu ka faa'iidayso kacdoonkan looga soo horjeedo ninkan ka talinayaa meesha,  wuxuuna arkay inay Andalus tahay meesha ugu haboon ee uu ku xaqiijin karo himiladiisa uu hiigsanaayo oo ah inuu yagleelo marlabaad dawlad ay u talinayaan  banii ummaya , si haddaba ay ugu suurtagasho hir gilinta himmaladiisa wuxuu ku talaabsaday inuu sameeyo qodobadan soo socda :- 

1- Wuxuu u diray wadanka Andalus nin ay safarka rafiiq ku wada ahaayeen oo la yiraahdo Badar, muhiimmadiisuna ay noqonayso inuu u soo sahmiyo xaalada Andalus soona ogaado  dadka samaynta weyn ku leh bulshada ku dhaqan Andalus iyo waliba inuu soo xog ogaado  dadka fikradahooda iyo waxay aaminsanyihiin . 

2- Wuxuu toos ula xiriiray  isagoo u sharxaaya yoolka uu hiigsanaayo,  qof kasta oo jeclaa dawladii banii ummaya ee ku nool gudaha wadanka Andalus. 

3- Wuxuu xiriir dhaw lasameeyay qabiilooyinka la yiraahdo Barbarka isagoo u sheegaya yoolka uu hiigsanaayo oo ah inuu dhiso dawlad Banii ummaya u taliyaan, wuxuuna ogaaday inay aad u jeclaayeen xukunkii Banii ummaya, haddana ay diyaar u yihiiin inay garab istaagaan si uu usoo celiyo xukunkaas. 
4- Wuxuu la xiriiray dhamaan wixii ka haray Banii ummaya isagoo ku war gelinaya inuu Andalus ka asaasaayo xukunkii Banii ummaya, markaas ayay iskaga yimaadeen daafaha adduunka dhan. 
Markii uu hubsaday Cabdi raxmaan Daakhil in ayay diyaar u tahay inuu galo wadanka Andalus, ayuu isku diyaariyay safarkii uu ku gelilahaa Andalus, isagoo aan ciidan iyo askartoona wadan ayuu galay waxaana soo dhaw weeyay rafiiqiisii sahan ka u ahaa ( Badar), wuxuu tagay magaalada  Qurduba, markaas Andalus  waxaa ka talinaayay in la yiraahdo Yusuf Cabdiraxmaan Fihri oo xoogag badan kasoo hor jeedaan, wuxuu ku talagalay inuu ururiyo dhamaan dadkii ka soo horjeeday xukunka yusuf isla markaasna jeclaa xukunkii Banii ummaya ee cabbaasiyintu rideen, diyaar garow weyn kadib waxaa dagaal iskaga horyimi, laba ciidan oo ay kala hogaaminayaan Cabdi raxmaan Daakhil iyo Yusuf Cabdi raxmaan Fihri, dagaal dheer kadib waxaa guushu raacday  Cabdi arxmaan Daakhil, maalintaas wixii ka danbeeyay xukunkii Andalus wuxuu gacantiisa ku soo wareegay Cabdi Raxmaan Daakhil halkaasna wuxuu ku asaasay dawlad aad u xoog badan oo ay ka taliyaan Bani ummaya. 

Cabdi raxmaan daakhil wuxuu ahaa nin aqoon badan, deeqsi ah, dhaqan wanaag lagu yaqaan, gabayaa ah, hogaan fiican. 
Wuxu lahaa laba naanaysood oo kala ah :- 
1-  Cabdiraxmaan Daakhil (Cabdiraxmaankii soo galay) 
2-  Saqru Quraysh (Gorgorkii reer quraysh) 
Mid kastoo ka mid ah labadaas naanaysood sabab ayay ugu baxeen, hadaan soo qaadano sababtii ay ugu baxday naanaysta cabdi raxmaan daakhil waxay ahayd, isagoo keligiisa ayuu yimi oo soo galay  wadanka Andalus markaas ayuu ka yagleelay dawlad aad u xoog badan, saas ayaana loogu bixiyay cabdi raxmaankii soogalay, naanaysta kale ee ah Saqru Quraysh ( Gorgor), waxaa u bixiyay amiirkii la oran jirey Abuu jacfar almansuur, isagoo maalin  fadhiya Magaalada Baqdaad ayuu weydiiyay ragii la fadhiyay su'aashan, mataqaaniin gorgorka qureysheed ? markaas ayay ku dheheen waa adiga, wuxuu yiri may ani maahi, niman badan ayay sheegeen mid kasta wuxuu ku dhahaayay maahan ninkaasi, markaas ayuu u sheegay oo yiri :- waa Cabdiraxmaan  bin mucaawiya bin cabdi malik, wadan uusan waligiis tagin ayuu intuu tagay ka asaasay dawlad xoog badan.